მარინა ბარამპამა

მარინა ბარამპამა (დ. 1969) — ბურუნდელი პოლიტიკოსი ქალი. 2006 წლის 8 სექტემბერს იგი მეორე ვიცე-პრეზიდენტად აირჩიეს, რომელ თანამდებობაზეც ალის ნზომუკუნდა შეცვალა. აღნიშნულ თანამდებობას ექვსი თვის განმავლობაში იკავებდა, სანამ ჰუსეინ რაჯაბუს მხარდაჭერის გამო თანამდებობიდან დაითხოვდნენ. ადრე იგი „დემოკრატიის დაცვის ეროვნული საბჭო — დემოკრატიის დაცვის ძალების“ (CNDD–FDD) წევრი იყო, ამჟამად კი მშვიდობისა და განვითარების კავშირის გენერალური მდივანია.

პოლიტიკური კარიერა
კორუფციისა და ადამიანის უფლებების დარღვევის გამო ვიცე-პრეზიდენტ ალის ნზომუკუნდას გადადგომის შემდეგ, 2006 წლის 8 სექტემბერს, პრეზიდენტმა პიერ ნკურუნზიზამ ამ პოსტზე ბარამპამას კანდიდატურა წარადგინა. მას თითქმის არავინ იცნობდა, რის გამოც ოპოზიციური პარტიის, „ეროვნული პროგრესის კავშირის“ (UPRONA) წევრებმა, მის შესახებ ინფორმაციის ნაკლებობის გასაპროტესტებლად კენჭისყრა დატოვეს. შემდგომში ისინი ამტკიცებდნენ, რომ ბარამპამას არჩევა ბათილი იყო, რადგან მათი წევრების გარეშე კენჭისყრაზე ქვორუმის შესაქმნელად ხმების საკმარისი რაოდენობა არ დაგროვდა.

2007 წლის 8 თებერვალს ნკურუნზიზამ იგი თანამდებობიდან დაითხოვა; პრეზიდენტმა ამის მიზეზად დაუმორჩილებლობა და უპასუხისმგებლობა დაასახელა. ბარამპამა „დემოკრატიის დაცვის ეროვნული საბჭო — დემოკრატიის დაცვის ძალების“ (CNDD–FDD) ყოფილი თავმჯდომარის, ჰუსეინ რაჯაბუს მხარდამჭერი იყო. რაჯაბუ პრეზიდენტმა თავმჯდომარის პოსტიდან ბარამპამას დათხოვნამდე ცოტა ხნით ადრე გადააყენა. მოგვიანებით რაჯაბუ დააპატიმრეს და სახელმწიფო გადატრიალების მცდელობისთვის 13-წლიანი პატიმრობა მიუსაჯეს.

მოგვიანებით მან მხარდაჭერა მშვიდობისა და განვითარების კავშირს (UPD) გამოუცხადა და 2015 წლისთვის პარტიის გენერალური მდივანი გახდა. ბურუნდიში დაწყებული არეულობისა და ძალადობის ესკალაციის, ასევე პარტიის სპიკერის, პატრის გაჰუნგუს მკვლელობის შემდეგ, ბარამპამას სიცოცხლეც საფრთხის ქვეშ იყო. მისი თქმით, ხელისუფლება UPD-ს საფრთხედ აღიქვამდა.

სქოლიო

კატეგორია:დაბადებული 1969
კატეგორია:ცოცხალი ადამიანები
კატეგორია:ბურუნდის ვიცე-პრეზიდენტები
კატეგორია:ბურუნდელი ქალი პოლიტიკოსები
კატეგორია:აფრიკის ქალი ვიცე-პრეზიდენტები